2012/0236 (COD)

OZNÁMENIE KOMISIE EURÓPSKEMU PARLAMENTU



podľa článku 294 ods. 6 Zmluvy o fungovaní Európskej únie



o

pozícii Rady k prijatiu nariadenia Európskeho parlamentu a Rady, ktorým sa mení nariadenie (ES) č. 1342/2008 z 18. decembra 2008, ktorým sa ustanovuje dlhodobý plán pre populácie tresky a na ne zameraný rybolov

1.Súvislosti

Dátum predloženia návrhu Európskemu parlamentu a Rade

(dokument COM(2012) 498 final – 2012/236 COD): 12. septembra 2012. Dátum stanoviska Európskeho hospodárskeho a sociálneho výboru: 12. decembra 2012. Dátum pozície Európskeho parlamentu v prvom čítaní: 11. júna 2013 Dátum predloženia zmeneného návrhu: 3. októbra 2016 Dátum prijatia pozície Rady: 29. septembra 2016

2.Cieľ návrhu Komisie

V roku 2008 bolo prijaté nariadenie Rady (ES) č. 1342/2008 („plán na obnovu populácií tresky“). Plán pokrýval Severné more a niektoré priľahlé moria (Kattegat, Skagerrak a východnú časť Lamanšského prielivu, západ Škótska a Írske more). Jeho hlavnými prvkami boli pravidlá na stanovenie celkového povoleného výlovu (TAC) a režim rybolovného úsilia obmedzujúci čas, ktorý môžu rybári stráviť na mori. Obmedzenia rybolovného úsilia boli v tom čase vnímané ako nevyhnutný nástroj regulácie, ktorý dopĺňal stanovenie obmedzení výlovu vo forme celkového povoleného výlovu (TAC) a ktorý mal za cieľ znížiť odhadzovanie rýb. V pláne sa počítalo so sériou (niekedy aj výrazných) znížení rybolovného úsilia.

V roku 2012 navrhla Komisia zmenu nariadenia Rady (ES) č. 1342/2008 s cieľom riešiť určité nedostatky plánu pri súčasnom zachovaní jeho hlavných prvkov. Návrh vychádzal z článku 43 ods. 2 ZFEÚ a obsahoval aj ustanovenie, ktoré by Rade umožňovalo zachovať predchádzajúcu úroveň rybolovného úsilia po štyroch po sebe nasledujúcich zníženiach.

Nazerajúc odlišne na spojitosť článku 43 ods. 2 a článku 43 ods. 3 ZFEÚ, Rada vyčlenila určité prvky návrhu Komisie (článok 9 a článok 12) a prijala – na základe článku 43 ods. 3 ZFEÚ a bez bez akejkoľvek účasti Európskeho parlamentu – zodpovedajúce nariadenie, ktorým sa mení plán na obnovu populácií tresky (nariadenie Rady [EÚ] 1243/2012). V pozmeňujúcom nariadení sa prevzalo pravidlo umožňujúce zachovanie predchádzajúcej úrovne rybolovného úsilia v prípade, že bolo znížené v štyroch po sebe nasledujúcich rokoch.

Európsky parlament a Komisia napadli uvedené nariadenie Rady na Súdnom dvore, pričom uviedli, že predmetná zmena plánu na obnovu populácií tresky mala byť prijatá riadnym legislatívnym postupom za plnej účasti Európskeho parlamentu v zmysle článku 43 ods. 2 ZFEÚ a nie prostredníctvom výhradných právomocí Rady podľa článku 43 ods. 3 ZFEÚ.

Rozsudkom z 1. decembra 2015 v spojených veciach C-124/13, Európsky parlament/Rada, a C-125/13, Komisia/Rada, Súdny dvor zrušil predmetné nariadenie Rady; ponechal ho však v účinnosti ďalší rok, aby sa za ten čas mohlo prijať nové nariadenie, vychádzajúce zo správneho právneho základu článku 43 ods. 2 ZFEÚ.

Vzhľadom na to, že Súdny dvor umožnil zachovať právne účinky zrušeného nariadenia Rady o rok dlhšie, bolo nutné začať rokovania na základe tohto návrhu Komisie, pretože nebol poskytnutý dostatočný čas na vypracovanie nového návrhu a jeho prijatie v rámci jedného roka.

Keďže návrh Komisie bol vydaný v roku 2012, okolnosti sa dramaticky zmenili. Novým základným nariadením o SRP [nariadenie (EÚ) č. 1380/2013] sa zaviedla povinnosť vylodiť od roku 2019 všetky úlovky druhov, na ktoré sa vzťahujú obmedzenia výlovu (ďalej len „povinnosť vylodiť úlovky“), čo prinúti rybárov prestať odhadzovať úlovky a započítať ich všetky do svojich podielov kvót (postupné dátumy nadobudnutia účinnosti tejto povinnosti závisia od rybolovu a druhov vymedzujúcich rybolov). Ak platí povinnosť vylodenia, režim úsilia, ktorého cieľom je takisto zníženie odhadzovania úlovkov, sa stáva zbytočnou ďalšou vrstvou regulácie. Preto sa Komisia rozhodla upustiť od režimu úsilia vo svojom návrhu plánu riadenia v Baltskom mori [COM(2014) 614].

Novým základným nariadením sa taktiež zaviedlo ustanovenie, ktoré ukladá Rade povinnosť stanoviť TAC na základe MSY (maximálny udržateľný výnos). Z tohto dôvodu sú pravidlá stanovovania TAC v pláne na obnovu populácie tresky zastarané.

3.Pripomienky k pozícii Rady

3.1. Všeobecné pripomienky k pozícii Rady

V pozícii Rady sa odráža politická dohoda, ku ktorej dospeli Európsky parlament a Rada 29. júna 2016. Komisia podporuje túto dohodu.

3.2. Pozmeňujúce návrhy Európskeho parlamentu prijaté v prvom čítaní:

Počas týchto rokovaní Európsky parlament prehodnotil svoju pozíciu. Preto sa pozícia EP v prvom čítaní prijatá 11. júna 2013 považuje za menej dôležitú pre rokovania.